wickkiey/tamil-wikipedia-markdown huggingface dataset:
# செம்மன்விளை



**செம்மன்விளை** *(Chemmanvilai)*என்பது இந்திய நாட்டின் தமிழ்நாடு மாநிலத்தில் இருக்கும் கன்னியாகுமரி மாவட்டத்தின், கல்குளம் தாலுக்காவில் இருக்கும் சடயமங்கலம் பஞ்சாயத்தில் உள்ள ஒரு கிராமம் ஆகும். புனித அந்தோனியார் பேராலயம் இக்கிராமத்தின் நடுவில் நின்று அழகு சேர்க்கிறது.  

## அமைவிடம் மற்றும் போக்குவரத்து வசதி

நாகர்கோவில் – திருவனந்தபுரம் நெடுஞ்சாலைக்கு அருகில் இக்கிராமம் அமைந்துள்ளது. தோராயமாக ஆறு கிலோமீட்டருக்கு அருகில் இரணியல் தொடருந்து நிலையம் மற்றும். இக்கிராமத்திற்கு அருகில் அதாவது 54 கிலோமீட்டர் தொலைவில் திருவனந்தபுரம் பன்னாட்டு வானூர்தி நிலையம் ஆகியன இருக்கின்றன. செம்மன்விளை கிராமத்தை அப்பாட்டுவிளை என்றும் அழைக்கிறார்கள்.  

## மக்கள் தொகையியல்

2012 ஆம் ஆண்டு கணக்கிடப்பட்ட பேராலய கணக்கெடுப்பின்படி இக்கிராமத்தின் மக்கள் தொகை 1500 ஆகும். இம்மக்கள் தொகையில் 51 சதவீதம் ஆண்களாகவும் 49 சதவீதம் பெண்களாகவும் உள்ளனர். இக்கிராமத்தின் சராசரி படிப்பறிவு சதவீதம் 85% ஆகும். நாட்டின் சராசரி படிப்பறிவு சதவீதமான 59.5% என்பதைவிட இது அதிகமாகும்.  

## புனித அந்தோனியார் பேராலயம்

புனித அந்தோனியார் பேராலயம் கிராமத்தின் நடுவில் நின்று முக்கியமான வழிபடும் தலமாகவும், கிராமமக்களின் வாழ்வில் முக்கியப்பங்கும் வகிக்கிறது. இத்தேவாலயம் மிகப் பழமையான ஒரு ஆலயமாகும். பண்டைய இந்திய வரலாற்று திருவாங்கூர் பேரரசில் இக்கோவில் தொடர்பான குறிப்புகள் காணப்படுகின்றன. செம்மன்விளையில் உள்ள இச்சிறிய ஆலயத்திற்கு, தன்னுடைய வாழ்நாளின் இறுதிநாட்களில் தியாகி தேவசகாயம் பிள்ளை வழிபாடு செய்வதற்காக வந்திருக்கிறார். குழித்துறை மறைமாவட்டத்தின் கட்டுப்பாட்டில் இத்தேவலயம் இயங்குகிறது.  

## புனித அந்தோனியார் திருவிழா

ஒவ்வொரு ஆண்டும் பத்து நாட்களுக்கு புனித அந்தோனியார் திருவிழா மிக விமரிசையாக இங்கு கொண்டாடப்படுகிறது. பூசை, இசைக் கச்சேரிகள், நாடகம் மற்றும் வானவேடிக்கை என விழா சிறப்பாக நடைபெற்று வருகிறது. புனித அந்தோனியாரின் பிறந்தநாள் அடிப்படையில், ஒவ்வோர் ஆண்டும் மே மாதம் இறுதி வாரத்தில் இவ்விழா நடைபெறுகிறது. இதைத்தவிர சூன் 13 இல் புனித அந்தோனியாரின் பிறந்தநாள் விழாவும் தனியாக இங்குக் கொண்டாடப்படுகிறது. பல்வேறு பகுதிகளில் இருந்தும் மக்கள் இவ்வாலயத்திற்கு வருகை தந்து விழாக்களிலும் வழிபாட்டிலும் கலந்து கொள்கின்றார்கள்.
# சென்னை விமானநிலைய மேம்பாலம்



**சென்னை விமானநிலைய மேம்பாலம்** *(Chennai Airport Flyover)* சென்னை நகரில் இருக்கும் சென்னை பன்னாட்டு விமான நிலையத்திற்கு முன்பாக சுமார்1.6 கி.மீ நீளமுள்ளதாக காணப்படுகிறது..  
தாம்பரத்திலிருந்து கத்திப்பாரா சந்திப்புக்கு அருகிலுள்ள ஆலந்தூருக்கு வரும் வாகனங்கள் செல்வதற்கான ஒருவழிப் பாதையாக இம்மேம்பாலம் திகழ்கிறது. 1.6 கிலோமீட்டர் நீளத்திற்கும் மூன்று வரைபாதை வசதியை கொண்டுள்ளது. இந்திய தேசிய நெடுஞ்சாலை ஆணையம் 970 மில்லியன் ரூபாய் செலவில் இம்மேம்பாலத்தைக் கட்டியுள்ளது. 2008 ஆம் ஆண்டு அக்டோபர் மாதம் 19 ஆம் நாள் அப்போதைய தமிழக முதல்வர் மு.கருணாநிதியால் இம்மேம்பாலம் போக்குவரத்திற்காகத் திறக்கப்பட்டது.  

தரைத்தளம் மற்றும் மேம்பாலம் முதலியவற்றை இணைக்கும் வகையில் நகரும் படிக்கட்டுகள், மின் ஏணிகள் போன்ற அதிநவீன வசதிகளை ஏற்படுத்த போக்குவரத்து ஆணையம் திட்டமிட்டு, அதற்கான நடவடிக்கைகளையும் தொடங்கியுள்ளது.
# ஆக்சோனின்



**ஆக்சோனின்** *(Oxonine)* என்பது C<sub>8</sub>H<sub>8</sub>O என்ற மூலக்கூற்று வாய்பாடு கொண்ட ஒரு கரிம வேதியியல் சேர்மமாகும். ஒன்பது அணுக்களால் ஆன நிறைவுறாத பல்லினவளையச் சேர்மமான இவ்வளையத்தின் ஒரு இடத்தில் கார்பனுக்குப் பதிலாக ஆக்சிசன் அணு இடம்பெற்றிருக்கும். மேலும் ஆக்சோனின் சேர்மம், ஒர் அரோமாட்டிக் அல்லாத சேர்ம வகையாகும்.
# தையோனைன்



**தையோனைன் அல்லது தையோனின்** *((2Z,4Z,6Z,8Z)-Thionine or Thionine)* என்பது C<sub>8</sub>H<sub>8</sub>S என்ற மூலக்கூற்று வாய்பாடு கொண்ட ஒரு கரிம வேதியியல் சேர்மமாகும். ஒன்பது அணுக்களால் ஆன நிறைவுறாத பல்லினவளையச் சேர்மமான இவ்வளையத்தின் ஒரு இடத்தில் கார்பனுக்குப் பதிலாக கந்தகம் அணு இடம்பெற்றிருக்கும். மேலும் தையோனின் சேர்மம், பகுதியான அரோமாட்டிக் சேர்ம வகையாகும்.
# தார் மாவட்டம்


**தார் மாவட்டம்** (Dhar district - இந்தி|धार जिला) மத்திய இந்தியாவின் மத்தியப் பிரதேச மாநிலத்தின் ஐம்பத்து ஒன்று மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிடம் **தார் நகரம்** ஆகும். இந்த மாவட்டம் இந்தூர் கோட்டத்தில் அமைந்துள்ளது. இம்மாவட்டத்தில் பண்டைய தார் இரும்புத் தூண் துண்டுகள் மற்றும் அம்பிகை சிலை கிடைத்துள்ளது.  

## மாவட்ட எல்லைகள்
மத்தியப் பிரதேச மாநிலத்தின் கிழக்கில், 8,153 சதுர கிலோ மீட்டர் பரப்பளவு கொண்ட தார் மாவட்டத்தின் வடக்கில் ரத்லாம் மாவட்டம், வடகிழக்கில் உஜ்ஜைன் மாவட்டம், கிழக்கில் இந்தூர் மாவட்டம், தென் கிழக்கில் கார்கோன் மாவட்டம், தெற்கில் பர்வானி மாவட்டம், மேற்கில் ஜாபூவா மாவட்டம் எல்லைகளாக கொண்டது.  

## புவியியல்
தார் மாவட்டத்தின் கிழக்கு மேற்காக விந்தியத் மலைத்தொடர்கள் செல்கின்றன. மாவட்டத்தின் வடக்கு பகுதிகள் மால்வா பீடபூமியில் அமைந்துள்ளது. மாவட்டத்தின் வடமேற்கு பகுதியில் மாகி ஆறு பாய்கிறது.  
மாவட்டத்தின் வடகிழக்கு பகுதியில் சம்பல் ஆறு பாய்ந்து யமுனை ஆற்றுடன் கலந்து பின் கங்கையில் கலக்கிறது. மாவட்டத்தின் தென் பகுதியில் பாயும் நர்மதை ஆறு மாவட்டத்தின் எல்லையாக அமைகிறது.  

## மாவட்ட நிர்வாகம்
தார் மாவட்டம் தார், சர்தார்பூர், பட்னாவர், மனாவர் மற்றும் குக்சி என ஐந்து உட்கோட்டங்களையும், இந்த ஐந்து உட்கோட்டங்களில் தார், பட்னாவர், தரம்புரி, சர்தார்பூர், பட்னாவர், மனவார், குக்சி மற்றும் காந்தவானி என ஏழு வருவாய் வட்டங்களாக பிரிக்கப்பட்டுள்ளது.  

## அரசியல்
இம்மாவட்டத்தில் சர்தார்பூர், காந்தவானி, குக்சி, மனாவர், தரம்புரி, தார் மற்றும் பட்னாவர் என ஏழு மத்தியப் பிரதேச சட்டமன்ற தொகுதிகளை கொண்டுள்ளது.  
இந்த ஏழு சட்டமன்ற தொகுதிகளும் தார் நாடாளுமன்ற மக்களவைத் தொகுதியின் கீழ் வருகிறது.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி மாவட்டத்தின் மொத்த மக்கள் தொகை 2,185,793 ஆக உள்ளது. கிராமப்புறங்களில் 81.10% மக்களும்; நகரப்புறங்களில் 18.90% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 25.60% ஆக உயர்ந்துள்ளது. மக்கள் தொகையில் 1,112,725 ஆண்களும் மற்றும் 1,073,068 பெண்களும் உள்ளனர். பாலின விகிதம் ஆயிரம் ஆண்களுக்கு 964 பெண்கள் வீதம் உள்ளனர். 8,153 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 268 மக்கள் வாழ்கின்றனர். இம்மாவட்டத்தின் சராசரி படிப்பறிவு 59.00% ஆகவும், ஆண்களின் படிப்பறிவு 68.95% ஆகவும், பெண்களின் படிப்பறிவு 48.77% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 359,949 ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை 2,051,219 (93.84 %) ஆகவும், இசுலாமிய சமய மக்கள் தொகை 116,202 (5.32 %) ஆகவும், கிறித்தவ சமயத்தினரின் மக்கள் தொகை 2,261 (0.10 %) ஆகவும், , சீக்கிய சமய மக்கள் தொகை 1,607 (0.07 %) ஆகவும், சமண சமய மக்கள் தொகை 12,199 (0.56 %) ஆகவும், பௌத்த சமய மக்கள் தொகை 328 (0.02 %) ஆகவும், பிற சமய மக்களின் தொகை 88 (0.00 %) ஆகவும், மற்றும் சமயம் குறிப்பிடாதவர்கள் மக்கள் தொகை 1,889 (0.09 %) ஆகவும் உள்ளது.  

### மொழிகள்
மத்தியப் பிரதேச மாநிலத்தின் ஆட்சி மொழியான இந்தி மொழியுடன், உருது மற்றும் வட்டார மொழிகளும் இம்மாவட்டத்தில் பேசப்படுகிறது.  
## இதனையும் காண்க
- தார் இரும்புத் தூண்
- தார் நகரத்தின் அம்பிகை சிற்பம்
- மத்தியப் பிரதேச மாவட்டப் பட்டியல்
# அசோனைன்



**அசோனைன்** *(Azonine)* என்பது C<sub>8</sub>H<sub>9</sub>N என்ற மூலக்கூற்று வாய்பாடு கொண்ட ஒரு கரிம வேதியியல் சேர்மமாகும். ஒன்பது அணுக்களால் ஆன நிறைவுறாத பல்லினவளையச் சேர்மமான இவ்வளையத்தின் ஒரு இடத்தில் கார்பனுக்குப் பதிலாக நைட்ரசன் அணு இடம்பெற்றிருக்கும். பலவகையான அசோனைன் வழிப்பொருட்களை தொகுப்பு முறையில் தோற்றுவிக்கப்படுகின்றன.
# 4-கார்பாக்சிபென்சால்டிகைடு



**4-கார்பாக்சிபென்சால்டிகைடு** *(4-Carboxybenzaldehyde )* என்பது C<sub>8</sub>H<sub>6</sub>O<sub>3</sub> என்ற மூலக்கூற்று வாய்பாடு கொண்ட ஒரு கரிம வேதியியல் சேர்மமாகும். ஆங்கில எழுத்துகளின் சுருக்கப் பெயராக CBA என்றழைக்கப்படும் இச்சேர்மத்தின் அமைப்பு வாய்ப்பாடு OCHC6H4CO2H என்றும் எழுதப்படுகிறது. ஒரு பென்சீன் வளையத்தில் ஆல்டிகைடு மற்றும் கார்பாக்சிலிக் அமிலம் ஆகிய வேதி வினைக்குழுக்கள் இரண்டும் பதிலீடு செய்யப்பட்டுள்ளன. p-சைலின் என்ற அரோமாட்டிக் ஐதரோ கார்பனில் இருந்து தெரிப்தாலிக் அமிலம் தயாரிக்கும் போது இச்சேர்மம் 0.5% அளவில் உருவாகிறது. ஒவ்வொர் ஆண்டும் தோராயமாக 40,000,000 டன் தெரிப்தாலிக் அமிலம் உற்பத்தி செய்யப்படுகிறது. பொதுவாக 4-கார்பாக்சிபென்சால்டிகைடு பெருமளவில் தயாரிக்கப்படக்கூடிய தொழிற்முறை வேதிப்பொருளாகும்.
# உஜ்ஜைன் மாவட்டம்


**உஜ்ஜைன் மாவட்டம்** (Ujjain District) மத்திய இந்தியாவின் மத்தியப் பிரதேச மாநிலத்தின் ஐம்பத்து ஒன்று மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிட நகரம் உஜ்ஜைன் ஆகும். இம்மாவட்டம் உஜ்ஜைன் கோட்டத்தில் அமைந்துள்ளது.  

## புவியியல்
6091 சதுர கிலோ மீட்டர பரப்பளவு கொண்ட உஜ்ஜைன் மாவட்டத்தின் வடகிழக்கில் சாஜாபூர் மாவட்டம், கிழக்கிலும், வடகிழக்கிலும் தேவாஸ் மாவட்டம், தெற்கில் இந்தூர் மாவட்டம், தென்மேற்கில் தார் மாவட்டம், தென்மேற்கில் ரத்லாம் மாவட்டம் எல்லைகளாக அமைந்துள்ளது.  

### ஆறுகள்
மாவட்டத்தின் கிழக்கில் சம்பல் ஆற்றின் கிளை நதியான ஷிப்ரா நதியும் அதன் துணை நதிகளான கம்பீர் ஆறும் கான் நதியும் பாய்கின்றன.  

## மாவட்ட நிர்வாகம்
உஜ்ஜைன் மாவட்டம் உஜ்ஜைன், காய்த்தியா, மகித்பூர், தாரணா, பக்மகர், கட்சிரோடு மற்றும் நாக்டா என ஆறு வருவாய் வட்டங்களைக் கொண்டது.  

இம்மாவட்டம் ஒரு மாநகரமும், ஒன்பது நகரங்களும், ஆறு ஊராட்சி ஒன்றியங்களும், 611 பஞ்சாயத்து கிராமங்களும், 1101 கிராமங்களும், இருபத்து ஆறு காவல் நிலையங்களும் கொண்டுள்ளது.  

## அரசியல்
இம்மாவட்டம் உஜ்ஜைன் வடக்கு, உஜ்ஜைன் தெற்கு, கட்சிரோடு-நாக்டா, மகித்பூர், தாரனா, காட்டியா மற்றும் பத்நகர் என ஏழு சட்டமன்ற தொகுதிகளை கொண்டது. மேலும் உஜ்ஜைன் நாடாளுமன்ற தொகுதியில் இம்மாவட்டத்தின் சட்டமன்ற தொகுதிகள் அடங்குகிறது.  

## ஆன்மிகம்
பனிரெண்டு ஜோதிர்லிங்கங்களில் ஒன்றான மகாகாளேஸ்வரர் கோயில், இம்மாவட்டத்தின் தலைமையிட நகரமான உஜ்ஜைனில் உள்ளது.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி மாவட்டத்தின் மொத்த மக்கள் 19,86,864 ஆக உள்ளது. கிராமப்புறங்களில் 12,07,651 மக்களும்; நகரப்புறங்களில் 7,79,213 மக்களும் வாழ்கின்றனர். . பாலின விகிதம் ஆயிரம் ஆண்களுக்கு 954 பெண்கள் வீதம் உள்ளனர். 6,091 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 326 நபர்கள் வாழ்கின்றனர். இம்மாவட்டத்தின் சராசரி படிப்பறிவு 73.55% ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை பெரும்பான்மையாகவும், இசுலாம் மற்றும் பிற சமய மக்கள் தொகை கனிசமாகவும் உள்ளது.  

### மொழிகள்
மத்தியப் பிரதேச மாநிலத்தின் ஆட்சி மொழியான இந்தி மொழியுடன், உருது மற்றும் வட்டார மொழிகளும் இம்மாவட்டத்தில் பேசப்படுகிறது.  
## இதனையும் காண்க
- மத்தியப் பிரதேச மாவட்டப் பட்டியல்
# இந்தோர் மாவட்டம்


**இந்தோர் மாவட்டம்** (Indore District) (இந்தி: इन्दौर जिला) மத்திய இந்தியாவின் மத்தியப் பிரதேச மாநிலத்தின் ஐம்பத்து ஒன்று மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிடம் நகரம் இந்தோர் ஆகும். இம்மாவட்டம் இந்தோர் கோட்டத்தில் அமைந்துள்ளது. இம்மாவட்ட்டத்தின் பகுதிகள் 1948 வரை இந்தூர் அரசு ஆண்டது.  

மத்தியப் பிரதேசத்தின் ஐம்பத்தி ஒன்று மாவட்டங்களில் அதிக மக்கள் தொகை மாவட்டமாக இந்தோர் மாவட்டம் விளங்குகிறது.  

இம்மாவட்டத்தின் டாக்டர். அம்பேத்கர் (பழைய பெயர்:**மாவ்**) நகரத்தில் மாவ் இராணுவப் பொதுப் பள்ளி, இராணுவப் போர்க் கல்லூரி மற்றும் இராணுவத் தகவல் தொடர்பு பொறியியல் கல்லூரி உள்ளது.  

## மாவட்ட எல்லைகள்
இந்தோர் மாவட்டத்தின் வடக்கில் உஜ்ஜைன் மாவட்டம், கிழக்கில் தேவாஸ் மாவட்டம், தெற்கில் கார்கோன் மாவட்டம், மேற்கில் தார் மாவட்டம் எல்லைகளாக அமைந்துள்ளது.  

### ஆறுகள்
இந்தோர் மாவட்டத்தில் சம்பல் ஆறு, சிப்பிரா ஆறு, காம்பீர் ஆறு மற்றும் கான் ஆறுகள் பாய்கிறது.  

### நகரங்களும் ஊர்களும்
இந்தோர் நகரம் இம்மாவட்டத்தின் பெரிய நகரமாகும். மகௌ நகரம் இந்திய இராணுவப் படையினரின் நகரமாக உள்ளது. தேபல்பூர், சன்வெர் மற்றும் ஹதோத் பிற நகரங்களாகும்.  

## மாவட்ட நிர்வாகம்
இந்தோர் மாவட்டம் தேபால்பூர், சன்வெர், இந்தூர் மற்றும் மகௌ என நான்கு வருவாய் வட்டங்களை கொண்டுள்ளது.  

மேலும் 335 பஞ்சாயத்து கிராமங்களும், 649 கிராமங்களும், நான்கு ஊராட்சி ஒன்றியங்களும் கொண்டுள்ளது.  

## அரசியல்
இந்தோர் மாவட்டத்தில் இந்தோர் 1, இந்தோர் 2, இந்தோர் 3, இந்தோர் 4, இந்தோர் 5, அம்பேத்கர் நகர் - மகௌ, ரௌ மற்றும் சன்வெர் என ஒன்பது சட்டமன்ற தொகுதிகள் உள்ளன.  
அம்பேத்கர் நகர் - மகௌ சட்டமன்ற தொகுதி, தார் நாடாளுமன்ற தொகுதியின் கீழும், மற்ற எட்டு தொகுதிகள் இந்தோர் நாடாளுமன்ற தொகுதியின் கீழும் வருகிறது. 2014-ஆம் ஆண்டு நடந்த நாடாளுமன்ற தேர்தலில், இந்தோர் நாடாளுமன்ற தொகுதியில், சுமித்ரா மகஜன் வெற்றி பெற்று பதினாறாவது மக்களவையின் தலைவராக உள்ளார்.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி மாவட்டத்தின் மொத்த மக்கள் தொகை 3,276,697 ஆக உள்ளது. கிராமப்புறங்களில் 25.91% மக்களும்; நகரப்புறங்களில் 74.09% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 32.88% ஆக உயர்ந்துள்ளது. மக்கள் தொகையில் 1,699,627 ஆண்களும் மற்றும் 1,577,070 பெண்களும் உள்ளனர். பாலின விகிதம் ஆயிரம் ஆண்களுக்கு 928 பெண்கள் வீதம் உள்ளனர். 3,898 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 841 மக்கள் வாழ்கின்றனர். இம்மாவட்டத்தின் சராசரி படிப்பறிவு 80.87% ஆகவும், ஆண்களின் படிப்பறிவு 87.25% ஆகவும், பெண்களின் படிப்பறிவு 74.02% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 421,380 ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை 2,728,225 (83.26 %) ஆகவும், இசுலாமிய சமய மக்கள் தொகை 415,142 (12.67 %) ஆகவும், கிறித்தவ சமயத்தினரின் மக்கள் தொகை 18,523 (0.57 %) ஆகவும், , சீக்கிய சமய மக்கள் தொகை 25,696 (0.78 %) ஆகவும், சமண சமய மக்கள் தொகை 71,667 (2.19 %) ஆகவும், பௌத்த சமய மக்கள் தொகை 11,496 (0.35 %) ஆகவும், பிற சமய மக்களின் தொகை 720 (0.02 %) ஆகவும், மற்றும் சமயம் குறிப்பிடாதவர்கள் மக்கள் தொகை 5,228 (0.16 %) ஆகவும் உள்ளது.  

### மொழிகள்
மத்தியப் பிரதேச மாநிலத்தின் ஆட்சி மொழியான இந்தி மொழியுடன், உருது மற்றும் வட்டார மொழிகளும் இம்மாவட்டத்தில் பேசப்படுகிறது.  

## இதனையும் காண்க
- மத்தியப் பிரதேச மாவட்டப் பட்டியல்
# ஆக்சாயீரசோல்


**ஆக்சாயீரசோல்** *(Oxadiazole)* என்பது C<sub>2</sub>H<sub>2</sub>N<sub>2</sub>O என்ற மூலக்கூற்று வாய்பாடு கொண்ட ஒரு கரிம வேதியியல் சேர்மமாகும். பல்லினவளைய அரோமாட்டிக் சேர்மமான ஆக்சாயீரசோல், நான்கு மாற்றியன்களைக் கொண்டுள்ளது.  

1,2,4- ஆக்சாயீரசோல் , 1,2,5- ஆக்சாயீரசோல் , and 1,3,4- ஆக்சாயீரசோல் ஆகிய மாற்றியன்கள் அறியப்பட்டுள்ளன. ஆனால்1,2,3- ஆக்சாயீரசோல் நிலைப்புத்தன்மை இல்லாமல் ஈரசோகீட்டோன் இயங்குச்சமநிலைப் படியாக திரும்புகிறது. நிலைப்புத்தன்மை கொண்ட ஆக்சாயீரசோல்கள், ரால்டெக்ராவிர், பியூட்டலமீன், பேசிப்லான், ஆக்சோலமீன் மற்றும் பிளெக்கோனரில் போன்ற பல்வேறு வகையான மருதுவகைப் பொருட்களில் காணப்படுகின்றன.
# 2,5- ஈரைதரோபியூரான்



**2,5- ஈரைதரோபியூரான்** *(2,5-Dihydrofuran)* என்பது C<sub>4</sub>H<sub>6</sub>O என்ற மூலக்கூற்று வாய்பாடு கொண்ட ஒரு கரிம வேதியியல் பல்லினவளைய அரோமாட்டிக் சேர்மமாகும். பியூரானின் ஒற்றைநிறைவுறா பிணைப்பு வழிப்பொருள் என்று வகைப்படுத்தப்பட்டுள்ள இச்சேர்மம் நிறமற்றும் எளிதில் ஆவியாகக்கூடிய திரவமாகவும் காணப்படுகிறது. பியூட்டாடையீனின், ஈப்பாக்சைடு மறுசீராக்கல் வினையின் மூலம் 2,5 ஈரைதரோபியூரான் உருவாகிறது.
# கார்பாபெனாம்



**கார்பாபெனாம்** *(Carbapenam)* என்பது C<sub>6</sub>H<sub>9</sub>NO என்ற மூலக்கூற்று வாய்பாடு கொண்ட ஒரு கரிம வேதியியல் பல்லினவளைய அரோமாட்டிக் சேர்மமாகும். பீட்டா-லாக்டம் (β-llactam) சேர்மமான இச்சேர்மம், ஒரு நிறைவுற்ற கார்பாபெனம் என்று வகைப்படுத்தப்படுகிறது. கார்பாபெனம் நோய் நுண்ணுயிர்கொல்லிகளைத் தயாரிக்கும்போது தொடக்கத்தில் இவை உயிர்ப்பொருள் தொகுப்பு இடைநிலைப் பொருட்களாகக் காணப்படுகின்றன.
# மேற்கு உரோமைப் பேரரசு


**மேற்கு உரோமைப் பேரரசு** (*Western Roman Empire*) என்பது உரோமைப் பேரரசின் மேற்கு மாகாணங்களைக் கொண்ட, வேறுபட்ட சுயாதீன பேரரசின் குழாமினால் நிருவகிக்கப்பட்ட கிழக்குப் பகுதியை நிருவகித்த அமைப்புக்கு ஒத்த பேரரசாகும். "மேற்கு உரோமைப் பேரரசு", "கிழக்கு உரோமைப் பேரரசு" (அல்லது "பைசாந்தியப் பேரரசு") என்பன தற்கால விளக்கத்தின்படி, *நடைமுறைப்படியான* சுயாதீன நாடுகள் அல்லது பேரரசுகளாகும். ஆயினும், உரோமர் பேரரசு இரண்டாக பிரிக்கப்பட்டு, ஒரு அரசின் ஆட்சியில் இரு பேரரசின் குழாம்களினால் நிருவகிக்கப்பட்டுகின்றதெனக் கருதினர்.
# கங்கேரி இராச்சியம்



**கங்கேரி இராச்சியம்** (*Kingdom of Hungary*) என்பது நடுக் காலம் முதல் இருபதாம் நூற்றாண்டு வரை (1918–1920 காலப்பகுதி தவிர்த்த 1000–1946) நடு ஐரோப்பாவில் இருந்த ஒரு முடியாட்சி ஆகும். கங்கேரியின் இளவரசர் ஆட்சி கங்கேரியின் முதலாம் ஸ்டீபனின் கங்கேரி முடியாட்சிக்குரியவராக முடிசூட்டப்பட்டதைத் தொடர்ந்து கிறித்தவ இராச்சியமாக சுமார் 1000 ஆண்டில் உருவாகியது. இவருடைய குடும்பம் முடியாட்சியை 300 வருடங்களாக கொண்டு நடத்தியது. 12 ஆம் நூற்றாண்டில், மேற்கு உலகில் ஒரு மத்திய வல்லரசாக ஐரோப்பாவில் இவ் இராச்சியம் காணப்பட்டது.
# கிரேக்க இராச்சியம்



**கிரேக்க இராச்சியம்** (*Kingdom of Greece*, கிரேக்கம்: ) என்பது இலண்டன் மாநாட்டில் உலக வல்லமையால் (ஐக்கிய இராச்சியம், பிரான்சு, உருசியப் பேரரசு) 1832 இல் உருவாக்கப்பட்டது. இது 1932 கான்ஸ்டண்டினோபில் ஒப்பந்தம் மூலம் பன்னாட்டளவில் அங்கிகரிக்கப்பட்டதுடன், உதுமானியப் பேரரசிலிருந்து பூரண சுதந்திரம் அடைந்தது. மத்திய 15 ஆம் நூற்றாண்டில் பைசாந்தியப் பேரரசு உதுமானியர்களிடம் வீழ்ச்சியடைந்த பின் முதன் முதலில் பூரண சுதந்திரம் அடைந்த கிரேக்க அரசாகப் பிறந்த நிகழ்வாகும்.  


## மேலதிக வாசிப்பு

- Colovas, Anthone C. *A Quick History of Modern Greece* (2007) excerpt and text search
- Gallant, Thomas W. *Modern Greece* (Brief Histories) (2001)
- Herzfeld, Michael. *Ours Once More: Folklore, Ideology and the Making of Modern Greece* (1986) excerpt and text search
- Kalyvas, Stathis. *Modern Greece: What Everyone Needs to Know* (Oxford University Press, 2015)
- Keridis, Dimitris. *Historical Dictionary of Modern Greece* (2009) excerpt and text search
- Koliopoulos, John S., and Thanos M. Veremis. *Modern Greece: A History since 1821* (2009) excerpt and text search
- Woodhouse, C. M. *Modern Greece: A Short History* (2000) excerpt and text search
# என்றி லங்லொவைசு



**என்றி லங்லொவைசு** (*Henri Langlois*, 13 நவம்பர் 1914 &ndash; 13 சனவரி 1977) பிரெஞ்சு திரைப்படக் காப்பகப்படுத்துநரும் திரைப்பட தீவிரவிசிறியுமாவார். திரைப்படங்களைப் பேணிக்காப்பதலில் முன்னோடியான இவர் திரைப்பட வரலாற்றில் தாக்கமிகு நபராவார். 1950களில் பாரிசில் இவர் திரையிட்டத் திரைப்படங்கள் ஆக்குநர் கோட்பாடு உருவாவதற்கான கருத்தியலை வழங்கியதாக கருதப்படுகின்றன.  

1938இல் லங்லொவைசு ஜார்ஜசு பிரான்சுவுடனும் ழான் மிட்ரியுடனும் இணைந்து *சினிமாத்தெக் பிரான்சே* (பிரான்சிய திரைப்படம்) என்ற அமைப்பையும் *பன்னாட்டு திரைப்படக் காப்பகக் கூட்டமைப்பை*யும் (FIAF) நிறுவினார். சினிமாத்தெக்கின் நீண்டகால தலைமை காப்பகப்படுத்துநரான லோட் ஐசுனருடன் ஒருங்கிணைந்து உலகப்போருக்குப் பிந்தைய திரைப்படங்களையும் திரைப்பட வரலாற்றையும் பாதுகாக்க பணியாற்றினார். தனிப்போக்குள்ள லங்லொவைசு அவர் கடைபிடித்த வழிமுறைகளுக்காக பல சர்ச்சைகளில் சிக்கினார். இளம் திரைப்பட தீவிரவிசிறிகளும் திறனாய்வாளர்கள் உருவாவதற்கும் காரணமாக இருந்தார்; பிரான்சிய புது அலை திரைப்படங்கள் உருவானதற்கும் முதன்மைக் காரணம் இவராவார்.  

1974இல், லங்லொவைசிற்கு "கலைநயமிக்க திரைப்படங்கள் மீதான அவரது பற்று, கடந்தகால திரைப்படங்களை பேணிக் காப்பதில் அவருடைய பெரும் பங்களிப்பு, வருங்காலத்தைக் குறித்த அவரது அசைக்கவியலா நம்பிக்கைக்காக" மதிப்பார்ந்த அகாதமி விருது வழங்கப்பட்டது.  
## மேற்சான்றுகள்
# வானூர்தி செல்வழிக்கடத்தல்


**வானூர்தி செல்வழிக் கடத்தல்** (*Aircraft hijacking*) அல்லது **வான் திருட்டு** அல்லது **வானூர்தி திருட்டு** என்பது வானூர்தி ஒன்றை சட்டத்திற்குப் புறம்பாக தனிநபரோ குழுவோ கைப்பற்றுவதாகும். பெரும்பாலான நேரங்களில், வானூர்தி ஓட்டுநர், திட்டமிடப்பட்ட வான்வழியிலிருந்து விலகி, கைப்பற்றுகை செய்தக் குழுவினரின் ஆணைக்கேற்ப வானூர்தியை செலுத்தக் கட்டாயப்படுத்தப்படுகின்றார். இருப்பினும் சில நேரங்களில் கைப்பற்றுகையாளர்களே வானூர்தியைச் செலுத்துவதும் உண்டு; செப்டம்பர் 11, 2011 தாக்குதல்களின் போது இவ்வாறே நடந்தது. குறைந்தது மூன்று நிகழ்வுகளில் அலுவல்முறை ஓட்டுநரோ துணை ஓட்டுநரோ கைப்பற்றியுள்ளனர்.  

நிலத்திலோ கடலிலோ நிகழும் கைப்பற்றுகைகளில் திருட்டுக்காகவோ கொள்ளையடிக்கவோ கலன் கைப்பற்றப்படும்; ஆனால் வானூர்தி கடத்தல்களில் பயணிகளை பிணையாக வைத்துக்கொண்டு பெருந்தொகை கோருவதும் அரசுகளிடமிருந்து அரசியல் அல்லது நிர்வாகச் சலுகைகளைக் கோருவதும் வழமையாயுள்ளது. வானூர்திக் கடத்தல்களின் இலக்கு பலவாறாக உள்ளன: குறிப்பிட்ட சிறைக்கைதிகளை விடுவித்தல் (காட்டாக, IC-814), குறிப்பிட்ட இனத்தாரின் முறையீட்டை உலகளவில் அறியப்படுத்துதல் (காட்டாக AF 8969), அல்லது புகலிட உரிமை (காட்டாக ET 961). கைப்பற்றுகையாளர்கள் வானூர்தியை ஓர் ஆயுதமாகவும் பயன்படுத்தி குறிப்பிட்ட இலக்குகளைத் தாக்கியுள்ளனர் (காட்டாக செப்டம்பர் 11, 2001 தாக்குதல்கள் போது).  

பிணைகளுடன் வானூர்தியைக் கடத்தும்போது கைப்பற்றுகையாளர்களுக்கும் நிர்வாகத்திற்கும் இடையே பேச்சுவார்த்தை நிகழும்போது ஆயுதப்போருக்கு காவல்துறையும் படைத்துறையும் தயாராகின்றனர். உடன்பாடு கண்ட பின்னர் வானூர்தி திரும்பப் பெறப்படுகின்றது. உடன்பாடுகள் கைப்பற்றுகையாளர்களின் அனைத்துக் கோரிக்கைகளையும் நிறைவேற்றுவதில்லை. கைப்பற்றுகையாளர்களின் கோரிக்கைகளை நிறைவேற்ற முடியாவிட்டாலோ அல்லது அவர்கள் சரணடைய மறுத்தாலோ சிறப்பு ஆயுதப்படையினர் ஈடுபட்டு பிணைப்பயணிகளை காப்பாற்றுகின்றனர். (காட்டாக என்டபே நடவடிக்கை).  

## மேற்சான்றுகள்
# காஞ்சிபுரம் சொக்கீசுவரர் கோயில்


**காஞ்சிபுரம் சொக்கீசுவரர் கோயில் (கௌசிகீசம்)** என்றறியப்படும் இது, காஞ்சிபுரத்திலுள்ள சிவக்கோயில்களில் ஒன்றாகும். மேலும் இவ்விரைவர்க்கு **கௌசிகீசர்** எனும் பெயருமுள்ளது. சோழர் காலத்திய கற்கோயிலாக அறியப்பட்ட இக்கோயில் குறிப்புகள் காஞ்சி புராண படலத்துள் உட்கோயில்களாகச் சொல்லப்பட்டுள்ளது.  

## இறைவர், வழிபட்டோர்
- இறைவர்: சொக்கீஸ்வரர், கௌசிகீஸ்வரர்.
- வழிபட்டோர்: கௌசிகி
- வழிபடும் நேரம்: காலை 06:00 மணி முதல் - பகல் 12:00 மணி முடிய, மாலை 04:30 மணி முதல் - இரவு 08:00 மணி முடிய.

## தல வரலாறு
பார்வதிதேவியின் திருமேனியிலிருந்து உதித்த கௌசிகி என்பவள் அன்பினால் வழிபட்ட தலம்.  
இக்கோயிலில் தலவரலாற்றுச் சிற்பங்கள் பெருமளவில் உள்ளன.  
கோப்பரகேசரி வர்மன் காலத்திய கல்வெட்டு ஒன்று இக்கோயிலில் கிடைத்துள்ளது.  

## தல விளக்கம்
கவுசிகேசம், உமாதேவியார் கழித்த கருஞ்சட்டையில் தோன்றிய கவுசிகி பூசித்துப் பெற்ற அருளால் சும்பன் நிசும்பன் என்னும் அசுரரை அழித்துக் காஞ்சியை காவல் செய்யும் பேறு பெற்றனள். இத்தலம் காமாட்சியம்மை கோயிலை அடுத்துப் புறத்தே வடகிழக்கில் உள்ளது.  

## தல பதிகம்
- **பாடல்**: (1) (**கவுசிகீச்சரம்**)
::கரிய வன்பணி கண்ணலிங் கேசனை  
:உரிய அன்பின் வழிபடு வோர்உம்பர்  
::மருவி வாழ்குவர் மற்றுங் கவுசிகீச்  
:சரம்ஒன் றுள்ளது சங்கரன் தானமே.  

- **பொழிப்புரை**: (1)
::''கரிய திருமால் வழிபாடு செய்த கண்ணலிங்கேச இறைவனை  
:''வழிபடற்குரிய அன்பினால் வழிபடுவோர் மேலுலகைத் தலைப்படுவர்.  
::''மேலும், கவுசி கீச்சரம் என்னும் சிவபிரான் இருக்கை ஒன்றுள்ளது.  

- **பாடல்**: (2)
::வரைஅ ணங்கு வடிவிற் கழிந்தகா  
:ருரிவை கோசத் துதித்த கவுசிகி  
::இருமை அன்பின் இருத்தி அருச்சனை  
:புரியும் பொற்பது மற்றும் புகலுவாம்.  

- **பொழிப்புரை**: (2)
::''மலைமகள் வடிவினின்றும் கழிந்த கருஞ்சட்டையி லுதித்த கவுசிகி  
:''பேரன்பினால் சிவலிங்கம் இருத்தி அருச்சனை புரியும் சிறப்பினது. மேலும்,  
::''கூறுவோம்.  

## அமைவிடம்
தமிழ்நாட்டிலுள்ள காஞ்சிபுரம் மாவட்டத்தின் தலைநகரான பெரிய காஞ்சிபுரத்தின் நடுப்பகுதியில்காஞ்சி காமாட்சியம்மன் கோயிலின் எதிரில் வடக்குமாட வீதியில் இக்கோயில் அமைந்துள்ளது. மேலும், தமிழ்நாட்டின் தலைநகர் சென்னையிலிருந்து 75 கிலோமீட்டர் தொலைவிலுள்ள, காஞ்சிபுரம் பேருந்து நிலையத்திலிருந்து காஞ்சி அபிராமேசுவரர் கோயில் வழியாக காஞ்சிபுரம் காமாட்சியம்மன் கோயில் முகப்பில் சென்று வடக்கில் பார்த்தால் காமாட்சி கல்யாண மண்டபத்தை ஒட்டியவாறு கிழக்கு நோக்கும் சன்னிதியாக இக்கோயில் தாபிக்கப்பட்டுள்ளது.
# சிவபுரி மாவட்டம்


**சிவபுரி மாவட்டம்** (Shivpuri District) மத்திய இந்தியாவின் மத்தியப் பிரதேச மாநிலத்தின் ஐம்பத்து ஒன்று மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிடம் நகரம் சிவபுரி ஆகும். சிவபுரி மாவட்டம் குவாலியர் கோட்டத்தில், புந்தேல்கண்ட் புவியியல் பகுதியில் அமைந்துள்ளது.  

## மாவட்ட எல்லைகள்
சிவபுரி மாவட்டத்தின் வடக்கில் குவாலியர் மாவட்டம், வடகிழக்கில் ததியா மாவட்டம்,கிழக்கில் ஜான்சி மாவட்டம், (உத்தரப் பிரதேசம்), தென்கிழக்கில் லலித்பூர் மாவட்டம் (உத்தரப் பிரதேசம்), தெற்கில் அசோக்நகர் மாவட்டம், தென்மேற்கில் குணா மாவட்டம், மேற்கில் பரான் மாவட்டம், [ (இராஜஸ்தான்), வடமேற்கில் சியோப்பூர் மாவட்டம் எல்லைகளாக அமைந்துள்ளது.  

## மாவட்ட நிர்வாகம்
சிவபுரி மாவட்டத்தை நிர்வாக வசதிக்காக போஹ்ரி, சிவபுரி, நார்வார், கரேரா, கோலாரஸ், பதர்வாஸ், பிச்சோர் மற்றும் கன்னியாதானம் என எட்டு வட்டாரங்களாக பிரிக்கப்பட்டுள்ளது.  

## பொருளாதாரம்
வறண்ட வானிலை கொண்ட சிவபுரி மாவட்டத்தை 2006-ஆம் ஆண்டில் இந்திய அரசின் பஞ்சாயத்து ராஜ் அமைச்சகம், பொருளாதாரத்தில் மிகவும் பின் தங்கிய் இந்தியாவின் 250 மாவட்டங்களில் ஒன்றாக அறிவித்துள்ளது.  
அதனால் இம்மாவட்டத்தின் ஊரக வளர்ச்சி திட்டங்களுக்கு இந்திய அரசின் பஞ்சாயத்து ராஜ் அமைச்சகம் ஆண்டுதோறும் நிதி உதவி வழங்கி வருகிறது.  

## போக்குவரத்து
ஆக்ரா - மும்பையை இணைக்கும் தேசிய நெடுஞ்சாலை 3 மற்றும் லக்னோ, கான்பூர், லலித்பூர் வழியாக சிவபுரியை இணைக்கும் தேசிய நெடுஞ்சாலை எண் 25 சிவபுரியின் தரைவழி போக்குவரத்திற்கு உதவுகிறது.  

### தொடருந்து
சிவபுரி தொடருந்து நிலையம் மாவட்டத்தின் முக்கிய பகுதிகளை இருப்புப்பாதை வழியாக இணைக்கிறது.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி மாவட்டத்தின் மொத்த மக்கள் தொகை 1,726,050 ஆக உள்ளது. கிராமப்புறங்களில் 82.88% மக்களும்; நகரப்புறங்களில் 17.12% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 22.76% ஆக உயர்ந்துள்ளது. மக்கள் தொகையில் 919,795 ஆண்களும் மற்றும் 806,255 பெண்களும் உள்ளனர். பாலின விகிதம் ஆயிரம் ஆண்களுக்கு 877 பெண்கள் வீதம் உள்ளனர். 10,066 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 171 மக்கள் வாழ்கின்றனர். இம்மாவட்டத்தின் சராசரி படிப்பறிவு 62.55% ஆகவும், ஆண்களின் படிப்பறிவு 74.56% ஆகவும், பெண்களின் படிப்பறிவு 48.79% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 285,770 ஆக உள்ளது.  

மொத்த மக்கள் தொகையில் பட்டியல் சமூக மக்கள் 18.6% மற்றும் பட்டியல் பழங்குடி மக்கள் 13.2% உள்ளனர்  

### சமயம்
இம்மாவட்டத்தில் இந்து சமயத்தவரின் மக்கள் தொகை 1,648,749 (95.52 %) ஆகவும், இசுலாமிய சமய மக்கள் தொகை 51,200 (2.97 %) ஆகவும், கிறித்தவ சமயத்தினரின் மக்கள் தொகை 1,117 (0.06 %) ஆகவும், , சீக்கிய சமய மக்கள் தொகை 7,151 (0.41 %) ஆகவும், சமண சமய மக்கள் தொகை 12,171 (0.71 %) ஆகவும், பௌத்த சமய மக்கள் தொகை 3,421 (0.20 %) ஆகவும், பிற சமய மக்களின் தொகை 72 (0.00 %) ஆகவும், மற்றும் சமயம் குறிப்பிடாதவர்கள் மக்கள் தொகை 2,169 (0.13 %) ஆகவும் உள்ளது.  

### மொழிகள்
மத்தியப் பிரதேச மாநிலத்தின் ஆட்சி மொழியான இந்தி மொழியுடன், உருது மற்றும் வட்டார மொழிகளும் இம்மாவட்டத்தில் பேசப்படுகிறது.  

## சுற்றுலா
1. மகாதேவ் தேசியப் பூங்கா
## இதனையும் காண்க
- மத்தியப் பிரதேச மாவட்டப் பட்டியல்
# குவாலியர் மாவட்டம்


**குவாலியர் மாவட்டம்** (Gwalior district) (இந்தி: ग्वालियर जिला) மத்திய இந்தியாவின் மத்தியப் பிரதேச மாநிலத்தின் ஐம்பத்து ஒன்று மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிட நகரம் குவாலியர் ஆகும். இம் மாவட்டம் குவாலியர் கோட்டத்தில் அமைந்துள்ளது.  

## மாவட்ட எல்லைகள்
குவாலியர் மாவட்டத்தின் வடக்கில் முரைனா மாவட்டம், வடகிழக்கில் பிண்டு மாவட்டம், கிழக்கில் ததியா மாவட்டம், தெற்கில் சிவபுரி மாவட்டம் மற்றும் மேற்கில் சியோப்பூர் மாவட்டம் எல்லைகளாக கொண்டுள்ளது.  

## நகரங்கள்
இம்மாவட்ட்ட்தில் குவாலியர் பெருநகர மாநகராட்சியும், அந்தாரி, பித்தர்வார், பிலௌவா, தோப்ரா, மொரார், லஸ்கர், பிச்சோர் மற்றும் தெக்கன்பூர் போன்ற நகரங்களை கொண்டுள்ளது.  

## மாவட்ட நிர்வாகம்
குவாலியர் மாவட்டம் குவாலியர், பித்தர்வார் மற்றும் தாப்ரா என மூன்று வருவாய் வட்டங்களாக பிரிக்கப்பட்டுள்ளது.  

## அரசியல்
குவாலியர் மாவட்டத்தில் குவாலியர் கிராமப்புறம், குவாலியர், குவாலியர் கிழக்கு, குவாலியர் தெற்கு, பித்தர்வார் மற்றும் தாப்ரா என ஆறு மத்தியப் பிரதேச சட்டமன்ற தொகுதிகளையும்; சிவபுரி மாவட்டத்தின் சில சட்டமன்ற தொகுதிகளுடன் குவாலியர் நாடாளுமன்ற மக்களவைத் தொகுதி உள்ளது.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி குவாலியர் மாவட்டத்தின் மொத்த மக்கள் தொகை 2,032,036 ஆக உள்ளது. கிராமப்புறங்களில் 37.31% மக்களும்; நகரப்புறங்களில் 62.69% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 24.50% ஆக உயர்ந்துள்ளது. மக்கள் தொகையில் 1,090,327 ஆண்களும் மற்றும் 941,709 பெண்களும் உள்ளனர். பாலின விகிதம் ஆயிரம் ஆண்களுக்கு 864 பெண்கள் வீதம் உள்ளனர். 4,560 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 446 மக்கள் வாழ்கின்றனர். இம்மாவட்டத்தின் சராசரி படிப்பறிவு 76.65% ஆகவும், ஆண்களின் படிப்பறிவு 84.70% ஆகவும், பெண்களின் படிப்பறிவு 67.38% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 261,418 ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை 1,835,299 (90.32 %) ஆகவும், இசுலாமிய சமய மக்கள் தொகை 141,735 (6.98 %) ஆகவும், கிறித்தவ சமயத்தினரின் மக்கள் தொகை 4,119 (0.20 %) ஆகவும், , சீக்கிய சமய மக்கள் தொகை 24,790 (1.22 %) ஆகவும், சமண சமய மக்கள் தொகை 18,058 (0.89 %) ஆகவும், பௌத்த சமய மக்கள் தொகை 4,361 (0.21 %) ஆகவும், பிற சமய மக்களின் தொகை 217 (0.01 %) ஆகவும், மற்றும் சமயம் குறிப்பிடாதவர்கள் மக்கள் தொகை 3,457 (0.17 %) ஆகவும் உள்ளது.  

### மொழிகள்
மத்தியப் பிரதேச மாநிலத்தின் ஆட்சி மொழியான இந்தி மொழியுடன், உருது மற்றும் வட்டார மொழிகளும் இம்மாவட்டத்தில் பேசப்படுகிறது.  

## போக்குவரத்து

### தொடருந்து
குவாலியர் தொடருந்து நிலையம், இந்தியாவின் அனைத்து நகரங்களையும் இருப்புப்பாதை மூலம் இணைக்கிறது.  

### விமானம்
குவாலியர் விமான நிலையம் நாட்டின் முக்கிய நகரங்களை வானூர்திகள் மூலம் இணக்கிறது.  

### சாலைகள்
ஆக்ரா - மும்பையை இணக்கும் தேசிய நெடுஞ்சாலை 3 குவாலியர் வழியாக செல்கிறது. மேலும் குவாலியர் - ஒரிசாவை இணைக்கும் தேசிய நெடுஞ்சாலை எண் 75 மத்தியப் பிரதேச மாநிலத்தின் பல மாவட்டங்களை கடந்து செல்கிறது.  
## இதனையும் காண்க
- மத்தியப் பிரதேச மாவட்டப் பட்டியல்
# சாஜாபூர் மாவட்டம்


**சாஜாபூர் மாவட்டம்** (Shajapur District) மத்திய இந்தியாவின் மத்தியப் பிரதேச மாநிலத்தின் 52 மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிடம் **சாஜாபூர்** நகரம் ஆகும். இம்மாவட்டம் உஜ்ஜைன் கோட்டத்தில் அமைந்துள்ளது.  

## மாவட்ட எல்லைகள்
குவாலியர் மாவட்டத்தின் வடகிழக்கில் ராய்கர் மாவட்டம், தென்கிழக்கில் சியோப்பூர் மாவட்டம், தெற்கில் தேவாஸ் மாவட்டம், தென்மேற்கில் உஜ்ஜைன் மாவட்டம், மேற்கில் ரத்லாம் மாவட்டம், வடமேற்கில் இராஜஸ்தான் மாநிலத்தின் ஜலவார் மாவட்டம் எல்லைகளாக அமைந்துள்ளது.  

## மாவட்ட நிர்வாகம்
சாஜாபூர் மாவட்டம் சாஜாபூர், சூஜால்பூர், மேமன் படோடியா மற்றும் கலப்பிபல் என நான்கு வருவாய் வட்டங்களை கொண்டுள்ளது.  

## மக்கள் தொகையியல்
2011 இந்திய மக்கள் தொகைக் கணக்கெடுப்புப்படி மாவட்டத்தின் மொத்த மக்கள் தொகை 1,512,681 ஆக உள்ளது. கிராமப்புறங்களில் 80.59% மக்களும்; நகரப்புறங்களில் 19.41% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 17.20% ஆக உயர்ந்துள்ளது. மக்கள் தொகையில் 780,520 ஆண்களும் மற்றும் 732,161 பெண்களும் உள்ளனர். பாலின விகிதம் ஆயிரம் ஆண்களுக்கு பெண்கள் 938 வீதம் உள்ளனர். 6,195 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 244 மக்கள் வாழ்கின்றனர். இம்மாவட்டத்தின் சராசரி படிப்பறிவு 69.09 % ஆகவும், ஆண்களின் படிப்பறிவு 81.47 % ஆகவும், பெண்களின் படிப்பறிவு 55.93 % ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 217,759 ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை 1,321,003 (87.33 %) ஆகவும், இசுலாமிய சமய மக்கள் தொகை 174,724 (11.55 %) ஆகவும், கிறித்தவ சமயத்தினரின் மக்கள் தொகை 815 (0.05 %) ஆகவும், சீக்கிய சமய மக்கள் தொகை 631 (0.04 %) ஆகவும், சமண சமய மக்கள் தொகை 13,755 (0.91 %) ஆகவும், பௌத்த சமய மக்கள் தொகை 179 (0.01 ) ஆகவும், பிற சமய மக்களின் தொகை 66 (0.00 %) ஆகவும், மற்றும் சமயம் குறிப்பிடாதவர்கள் மக்கள் தொகை 1,508 (0.10 %) ஆகவும் உள்ளது.  

### மொழிகள்
மத்தியப் பிரதேச மாநிலத்தின் ஆட்சி மொழியான இந்தி மொழியுடன், உருது மற்றும் வட்டார மொழிகளும் இம்மாவட்டத்தில் பேசப்படுகிறது.  

## இதனையும் காண்க
- மத்தியப் பிரதேச மாவட்டப் பட்டியல்
# இறும்பிலி


**இறும்பிலி** (*Diospyros ferrea*) இது ஒரு பூக்கும் தாவர இனம் ஆகும். இதன் கருங்காலியின் குடும்பத்தைச் சார்ந்த தாவரம் ஆகும். பர்மா, கம்போடியா, இந்தியா, இந்தோனேசியா, மலாய் தீபகற்பம், பிலிபைன்ஸ், தாய்லாந்து மற்றும் லாவோஸ் போன்ற நாடுகளில் பரவிக்காணப்படுகிறது. மரப்பொருட்கள் செய்ய இதன் பலகை உபயோகமாக உள்ளது.
# டி. பி. தர்

**டி. பி. தர்** என்ற துர்க பிரசாத் தர் (*Durga Prasad Dhar*, 10,மே 1918--1975) என்பவர் காசுமீர அரசியல்வாதி, சோவியத் யூனியனின் இந்தியத் தூதர், இந்தியப் பிரதமர் இந்திரா காந்தியின் நம்பிக்கைக்குரிய ஆலோசகராக இருந்தவர் ஆவார். 1971 இல் இந்தியா,பாகிஸ்தான் போர் மூண்டபோதும், வங்க தேசம் உருவானபோதும் டி.பி.தர் முக்கியப் பங்காற்றினார்.  

## அரசியல் பணிகள்

- 1946 ஆம் ஆண்டில் வெள்ளையனே வெளியேறு போராட்டத்தில் கலந்துகொண்டார்.
- 1948இல் காசுமீரத்தில் சேக் அப்துல்லா தலைமையில் உள்துறைச் செயலராகவும், உள்துறை துணை அமைச்சராகவும் இருந்தார்.
- 1951-57 காலகட்டத்தில் காசுமீர மாநில சட்ட வடிவமைப்புக் குழுவில் இடம் பெற்றார்.
- 1957-67 இல் காசுமீர மாநில சட்டமன்ற உறுப்பினர் ஆனார்.
- 1972 இல் இந்திய மாநில அவைக்கு உறுப்பினராகத் தேர்ந்தெடுக்கப்பட்டார். நடுவணரசு திட்ட அமைச்சராகவும் ஆனார்.

## தூதுவராக

- ஐக்கிய நாட்டு பாதுகாப்பு மன்றத்தில் 1949இல் இந்தியத் தூதுக் குழுவில் இடம் பெற்றார்.
- ஐக்கிய நாடுகளின் பொதுக் குழு பாரிசில் 1952 இல் கூடியபோது இந்தியத் தூதுக் குழுவில் கலந்து கொண்டார்.
- சோவியத் யூனியன் இந்தியத் துதராக 1969 -71 ஆண்டுகளிலும் 1975 முதல் இறக்கும் வரையிலும் பதவி வகித்தார்.
- 1971 இல் இந்தியா சோவியத் யூனியன் நட்பு கூட்டுறவு ஒப்பந்தம் உருவாக உறுதுணையாக இருந்தார்.

## பெருமைகள்

மாசுகோவில் இவரது நினைவைக் கூரும் வகையில் இந்தியத் தூதரகத்தில் டி .பி தர் பெயரில் ஒரு கூடம் உள்ளது.  
வங்கதேசம் உருவாக உலக நாடுகளின் ஆதரவைத் திரட்டியதைப் போற்றும் வகையில் வங்கத்தேச அரசு 2012 ஆம் ஆண்டில் இவரைக் கவுரவித்தது. இவ்விருதினை மகன் விசய் தர் பெற்றுக்கொண்டார்.  

## சான்றாவணம்
# ஆக்டினிடைன்

ஆக்டினைடு அல்லது ஆக்டினியம் என்பனவற்றுடன் குழப்பிக் கொள்ளவேண்டாம்  

**ஆக்டினிடைன்** *(Actinidine)* என்பது C<sub>10</sub>H<sub>13</sub>N என்ற மூலக்கூற்று வாய்பாடு கொண்ட ஒரு கரிம வேதியியல் பல்லினவளைய அரோமாட்டிக் சேர்மமாகும். பிரிடின் வழிப்பொருளான இச்சேர்மம் சடாவல்லி வேர் மற்றும் ஆக்டினியா பாலிகாமா ஆகியவற்றிலிருந்து எடுக்கப்படும் ஒருவகை நறுமண எண்ணெய் ஆகும். பலவகையான பூச்சியினங்களுக்கும் ஆக்டினிடைன், மணமுள்ள வேதிப்பொருளைச் சுரக்கும் ஒரு ஃபெரமோன் ஆகச் செயல்படுகிறது. பூனைகளைக் கவரும் ஃபெரமோனாகவும் இச்சேர்மம் இருக்கிறது. கேட்நிப் என்ற தாவரத்தில் உள்ள பூனைகளைக் கவரும் நறுமணப் பொருளான நெப்டாலாக்டோன் என்ற செயல்திறன் மிக்க சேர்மம் ஆக்டினிடைனில் உள்ளது.
# அகர் மால்வா மாவட்டம்


**அகர் மால்வா மாவட்டம்** (Agar Malwa District) மத்திய இந்தியாவின் மத்தியப் பிரதேச மாநிலத்தின் ஐம்பத்து ஒன்று மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிட நகரம் அகர் நகரம் ஆகும். இம்மாவட்டம் உஜ்ஜைன் கோட்டத்தில் அமைந்துள்ளது.  

அகர் மால்வா மாவட்டம் மத்தியப் பிரதேசத்தின் ஐம்பத்து ஒன்றாவது மாவட்டமாகும். சாஜாபூர் மாவட்டத்தின் சில பகுதிகளைக் கொண்டு 16 ஆகஸ்டு 2013 அன்று அகர் மால்வா மாவட்டம் துவங்கியது. 2,785 கிலோ மீட்டர் பரப்பளவு கொண்ட இம்மாவட்ட மக்கள் தொகை 4.80 இலட்சமாகும்.  

## மாவட்ட எல்லைகள்
அகர் மால்வா மாவட்டத்தின் வடக்கில் இராஜஸ்தான் மாநிலத்தின் ஜாலாவார் மாவட்டம் , வடகிழக்கில் ராஜ்கர் மாவட்டம், தென்கிழக்கில் சாஜாபூர் மாவட்டம், தெற்கிலும், தென்மேற்கிலும் உஜ்ஜைன் மாவட்டம், மேற்கில் ரத்லாம் மாவட்டம் மற்றும் வடமேற்கில் இராஜஸ்தான் மாநிலத்தின் ஜாலாவார் மாவட்டம் எல்லைகளாக அமைந்துள்ளது.  

## மாவட்ட நிர்வாகம்
அகர் மால்வா மாவட்டம் அகர் மற்றும் சுஸ்னர் என இரண்டு உட்கோட்டங்களும், அகர், சுஸ்னர், பதோத் மற்றும் நல்கேடா என நான்கு வருவாய் வட்டங்களுடன் கூடியது.  
## இதனையும் காண்க
- மத்தியப் பிரதேச மாவட்டப் பட்டியல்
# நவல்பராசி மாவட்டம்



**நவல்பராசி மாவட்டம்**, நேபாளத்தின் 77 மாவட்டங்களில் ஒன்று. நேபாள மாநில எண் 4ல் தராய் சமவெளியின் அமைந்த இந்த மாவட்டத்தின் தலைநகரமாக **இராமகிராமம்** என்ற நகரம் தேர்ந்தெடுக்கப்பட்டுள்ளது. இந்த மாவட்டம் 2162 சதுர கி.மீ பரப்பளவில் அமைந்துள்ளது. இங்கு ஏறத்தாழ 6,43,508 மக்கள் வசிக்கின்றனர். 20 செப்டம் 2015-இல் இம்மாவட்டத்தின் பகுதிகளைக் கொண்டு நவல்பூர் மாவட்டம் மற்றும் பராசி மாவட்டம் என இரண்டாகப் பிரிக்கப்பட்டது. தற்போது இந்த மாவட்டம் இல்லை.  

இம்மாவட்டத்தின் தலைமையிட நகரமான இராமகிராமத்தில் கிமு 483ல் கௌதம புத்தர் நினைவாக நிறுவிய இராமகிராம தூபி உள்ளது.
# குட்லூர்



**குட்லூர்** *(Gudluru)* என்பது இந்தியாவின் ஆந்திரப் பிரதேசம் மாநிலத்தில் உள்ள பிரகாசம் மாவட்டத்தில் இருக்கும் ஒரு கிராமம் ஆகும். கந்துகூர் வருவாய் மண்டலத்தில் உள்ள குட்லூர் மண்டலத்தின் தலைமையிடமாக இக்கிராமம் விளங்குகிறது  
## புவியியல் அமைப்பு
15°.04 வடக்கு 79°54 கிழக்கு என்ற அடையாள ஆள்கூறுகளில் குட்லூர் பரவியுள்ளது.  
## அரசியல்
ஆந்திரப் பிரதேச மாநிலத்தில் கந்துகூர் சட்டமன்றத் தொகுதி ஒரு சட்டப்பேரவைத் தொகுதியாகும். 2014 ஆம் ஆண்டு நடைபெற்ற தேர்தலில், இத்தொகுதியில் முறையாகப் பதிவுசெய்த 191544 வாக்காளர்கள் இருந்ததாகத் தெரிவிக்கப்பட்டுள்ளது.
# அலிராஜ்பூர் மாவட்டம்


**அலிராஜ்பூர் மாவட்டம்** (Alirajpur district) மத்திய இந்தியாவின் மத்தியப் பிரதேச மாநிலத்தின் ஐம்பத்து ஒன்று மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிட நகரம் **அலிராஜ்பூர்** ஆகும். இது இந்தூர் கோட்டத்தில் அமைந்துள்ளது.  

இம்மாவட்டம் மத்தியபிரதேசத்தின் மேற்கில் குஜராத் மாநில எல்லையை ஒட்டி அமைந்துள்ளது.  

## வரலாறு
ஜாபூவா மாவட்டத்தின் அலிராஜ்பூர், ஜோபாத் மற்றும் பாப்ரா வருவாய் வட்டங்களைக் கொண்டு 17 மே 2008 அன்று புதிதாக அலிராஜ்பூர் மாவட்டம் துவக்கப்பட்டது.  

## மாவட்ட எல்லைகள்
அலிராஜ்பூர் மாவட்டத்தின் வடக்கில் குஜராத் மாநிலத்தின் தாகோத் மாவட்டம், வடகிழக்கில் ஜாபூவா மாவட்டம், கிழக்கில் தார் மாவட்டம், தென்கிழக்கில்  
பர்வானி மாவட்டம், தெற்கிலும், தென் மேற்கிலும் மகாராஷ்டிர மாநிலத்தின் நந்துர்பார் மாவட்டம், மேற்கில் குஜராத் மாநிலத்தின் சோட்டா உதய்பூர் மாவட்டம் மற்றும் வடமேற்கில் தாகோத் மாவட்டம் எல்லைகளாக உள்ளது.  

## மாவட்ட நிர்வாகம்
அலிராஜ்பூர் மாவட்டம் அலிராஜ்பூர், ஜோபாத் மற்றும் பாப்ரா என மூன்று வருவாய் வட்டங்களைக் கொண்டது.  

## அரசியல்
இம்மாவட்டத்தில் அலிராஜ்பூர் மற்றும் ஜோபாத் என இரண்டு சட்டமன்ற தொகுதிகள் உள்ளது.  
இவ்விரண்டு சட்டமன்ற தொகுதிகளும் ரத்லாம் நாடாளுமன்ற மக்களவைத் தொகுதிக்கு உட்பட்டதாகும்.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி மாவட்டத்தின் மொத்த மக்கள் தொகை 728,999 ஆக உள்ளது. கிராமப்புறங்களில் 92.17% மக்களும்; நகரப்புறங்களில் 7.83% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 19.45% ஆக உயர்ந்துள்ளது. மக்கள் தொகையில் 362,542 ஆண்களும் மற்றும் 366,457 பெண்களும் உள்ளனர். பாலின விகிதம் ஆயிரம் ஆண்களுக்கு 1011 பெண்கள் வீதம் உள்ளனர். 3,182 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 229 மக்கள் வாழ்கின்றனர். இம்மாவட்டத்தின் சராசரி படிப்பறிவு 36.10% ஆகவும், ஆண்களின் படிப்பறிவு 42.02% ஆகவும், பெண்களின் படிப்பறிவு 30.29% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 147,961 ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை 705,060 (96.72 %) ஆகவும், இசுலாமிய சமய மக்கள் தொகை 17,660 (2.42 %) ஆகவும், கிறித்தவ சமயத்தினரின் மக்கள் தொகை 4,600 (0.63 %) ஆகவும், , சீக்கிய சமய மக்கள் தொகை 65 (0.01 %) ஆகவும், சமண சமய மக்கள் தொகை 780 (0.11 %) ஆகவும், பௌத்த சமய மக்கள் தொகை 36 (0.00 %) ஆகவும், பிற சமய மக்களின் தொகை 271 (0.04 %) ஆகவும், மற்றும் சமயம் குறிப்பிடாதவர்கள் மக்கள் தொகை 527 (0.07 %) ஆகவும் உள்ளது.  

### மொழிகள்
மத்தியப் பிரதேச மாநிலத்தின் ஆட்சி மொழியான இந்தி மொழியுடன், உருது மற்றும் வட்டார மொழிகளும் இம்மாவட்டத்தில் பேசப்படுகிறது.  
## இதனையும் காண்க
- மத்தியப் பிரதேச மாவட்டப் பட்டியல்
# கீதா சந்திரன்



**கீதா சந்திரன்** *(Geeta Chandran)* இந்தியாவின் புது தில்லியைச் சேர்ந்த ஒரு பரதநாட்டிய நடன கலைஞர் ஆவார். கர்நாடக இசை, தொலைக்காட்சி, நாடகம், ஆடற்கலை மற்றும் நடனக் கல்வி போன்ற பல பல்வேறு கலைத்துறைகளில் பணியாற்றியுள்ளார். நாட்டிய-விரிக்சா என்ற நடனப்பள்ளியின் நிறுவனர் மற்றும் தலைவருமாவார். நாட்டின் நான்காவது உயர்ந்த விருதான பத்மசிறீ விருதை இந்திய அரசு 2007 ஆம் ஆண்டில், கலைத்துறையில் இவரது பங்களிப்புகளுக்காக வழங்கி கௌரவித்தது  

## தொழில்
பாரம்பரியக் கலைகளில் தனது எல்லைகளை விரிவுபடுத்துவதற்காக, நடனக் கலைஞர்கள், இசைக்கலைஞர்கள், ஆசிரியர்கள், எழுத்தாளர்கள், கவிஞர்கள், ஓவியர்கள், நாடக ஆளுமைகள், கல்வியாளர்கள், தத்துவவாதிகள், மொழியியலாளர்கள் மற்றும் ஆடை மற்றும் ஆடை வடிவமைப்பாளர்களுடன் இணைந்து கீதா சந்திரன் பணியாற்றியுள்ளார்.
# காஞ்சிபுரம் மாகாளேசுவரர் கோயில்


**காஞ்சிபுரம் மாகாளேசுவரர் கோயில் (மாகாளேசம்)** என்றறியப்படும் இது, காஞ்சிபுரத்திலுள்ள சிவக்கோயில்களில் ஒன்றாகும். மேலும், இராகு-கேது பூஜித்த தலமும், இராகு - கேது பரிகார தலமுமாக அறியப்பட்ட இக்கோயில் குறிப்புகள் காஞ்சி புராண படலத்துள் உட்கோயில்களாகச் சொல்லப்பட்டுள்ளது.  

## இறைவர், வழிபட்டோர்
- இறைவர்: மாகாளேசுவரர்.
- வழிபட்டோர்: மாகாளன் என்னும் பாம்பு.

## தல வரலாறு
காளத்தியில் மாகாளன் என்னும் பாம்பு வீடு பேற்றையடைய வேண்டி வழிபட்டுக்கொண்டிருந்தது. இறைவன் பணித்தமையால், அப்பாம்பு காஞ்சியை அடைந்து தன் பெயரில் சிவலிங்கத்தை பிரதிட்டை செய்து வழிபட்டு, மீண்டும் காளத்தியை அடைந்து வீடு பேற்றையடைந்ததென்பது தல வரலாறாகும்.  

## தல விளக்கம்
மகாளேசம், மாகாளன் என்னும் பாம்பு திருக்காளத்தியில் பூசனை புரிந்து வீடு பேற்றை விரும்பப் பெருமான் கட்டளைப்படி காஞ்சியை அடைந்து சிவலிங்கம் நிறுவிப் போற்றி அருள்பெற்றுப் போய்த் திருக்காளத்தியில் முத்தியை எய்திற்று. இத்தலம் காமகோட்டத்திற்கும், காளிகோயிலுக்கும் இடையில் உள்ளது.  

## தல பதிகம்
- **பாடல்**: (**மாகாளேச்சரம்**) எண்சீரடியாசிரிய விருத்தம்.
::உலகாணித் தடமருங்கு மாகா ளேசம் ஒன்றுளது மாகாளன்  
:எனும்பே ரன்பின், விலகாத பாப்பரசு வீடுபேறு விழைந்தேதென்  
::திசைக்கயிலை வேணித் திங்கட், கலையானைத் தொழுதுறைநாள்  
:ஆணை யாற்றாற் காஞ்சியிற்போந் தவ்விலிங்கம் நிறுவிப் போற்றி,  
::நிலம்நீடு தென்கயிலை மீள நண்ணி நீப்பரிய பெருவாழ்வு நிலாய  
:தன்றே.  

- **பொழிப்புரை**:
::''உலகாணித் தீர்த்தத்தின் மருங்கில் மாகாளேச்சரம் ஒன்றுள்ளது.  
:''மாகாளன் என்னும் பாம்பரசு பேரன்பினின்றும் பிறழாத வீடு பேற்றினை  
::''விரும்பித் தென் திசைக் கயிலையாகிய காளத்தியில் சடையில் இளம்பிறை  
:''யணிந்த பிரானைத் தொழு துறையு நாள் அப்பிரானின் திருவாணையால்  
::''காஞ்சியிற் போந்தவ் விலிங்கம் தாபித்துப் போற்றி நிலத்தில் சிறப்புத்  
:''தங்கிய தென் கயிலையை மீள நண்ணி நீப்பரிய பெரிய வாழ்வு நிலாவியது.  

## அமைவிடம்
இந்தியாவின் தென்கடை மாநிலம் தமிழ்நாட்டிலுள்ள காஞ்சிபுரம் மாவட்டத்தின் தலைநகரான பெரிய காஞ்சிபுரத்தின் நடுப்பகுதியில்காஞ்சி காமாட்சியம்மன் கோயிலின் மேற்கு இராசகோபுரம் அருகில் இக்கோயில் அமைந்துள்ளது. மேலும், தமிழ்நாட்டின் தலைநகர் சென்னையிலிருந்து 75 கிலோமீட்டர் தொலைவிலுள்ள, காஞ்சிபுரம் பேருந்து நிலையத்திலிருந்து வடமேற்கில் ½ கிலோமீட்டர் தொலைவிலுள்ள காளி கோட்டம் எனும் ஆதி காமாட்சி கோயிலுக்கு கிழக்கிலும், குமரகோட்டத்திற்கு வடகிழக்கிலும் இக்கோயில் தாபிக்கப்பட்டுள்ளது.  

## இவற்றையும் காண்க
- இரும்பை மாகாளேசுவரர் கோயில் (விழுப்புரம் மாவட்டம்).
# ஜாபூவா மாவட்டம்



**ஜாபூவா மாவட்டம்** (Jhabua district) (இந்தி: झाबुआ जिला) மத்திய இந்தியாவின் மத்தியப் பிரதேச மாநிலத்தின் ஐம்பத்து ஒன்று மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிட நகரம் **ஜாபுவா** ஆகும். இது இந்தூர் கோட்டத்தில் அமைந்துள்ளது. பட்டியல் பழங்குடி மக்கள் அதிகம் கொண்ட மாவட்டம் ஆகும். இம்மாவட்டம் மத்தியப் பிரதேசம், குஜராத் மற்றும் இராஜஸ்தான் எல்லையில் அமைந்துள்ளது.  

## மாவட்ட எல்லைகள்
மத்தியப் பிரதேசத்தின் மேற்கில், குஜராத் மாநில எல்லையை ஒட்டி அமைந்த ஜாபூவா மாவட்டத்தின் வடக்கில் இராஜஸ்தான் மாநிலத்தின் பன்ஸ்வாரா மாவட்டம், வடகிழக்கில் ரத்லாம் மாவட்டம், கிழக்கிலும், தென்கிழக்கிலும் தார் மாவட்டம், தெற்கிலும், தென்மேற்கிலும் அலிராஜ்பூர் மாவட்டம், மேற்கில் குஜராத் மாநிலத்தின் தாகோத் மாவட்டம், வடமேற்கில் இராஜஸ்தான் மாநிலத்தின் பன்ஸ்வாரா மாவட்டம் எல்லைகளாக உள்ளது.  

## மாவட்ட நிர்வாகம்
ஜாபூவா மாவட்டம் ஐந்து வருவாய் வட்டங்களும், ஹபூவா, மேக்நகர், ராணாபூர், இராமா, தண்டலா மற்றும் பெட்லாவாத் என ஆறு ஊராட்சி ஒன்றியங்களும் கொண்டுள்ளது.  

## பொருளாதாரம்
வறண்ட வானிலை கொண்ட இம்மாவட்டத்தை, பொருளாதாரத்தில் மிகவும் பின் தங்கிய இந்தியாவின் 250 மாவட்டங்களில் ஒன்றாக இந்திய அரசின் பஞ்சாயத்து ராஜ் அமைச்சகம் 2006-ஆம் ஆண்டில் அறிவித்துள்ளதால், இம்மாவட்டத்தின் ஊரக வளர்ச்சி திட்டங்களுக்கு இந்திய அரசு நிதி உதவி வழங்கி வருகிறது.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி மாவட்டத்தின் மொத்த மக்கள் தொகை 1,025,048 ஆக உள்ளது. கிராமப்புறங்களில் 91.03% மக்களும்; நகரப்புறங்களில் 8.97% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 30.70% ஆக உயர்ந்துள்ளது. மக்கள் தொகையில் 515,023 ஆண்களும் மற்றும் 510,025 பெண்களும் உள்ளனர். பாலின விகிதம் ஆயிரம் ஆண்களுக்கு 990 பெண்கள் வீதம் உள்ளனர். 3,600 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 285 மக்கள் வாழ்கின்றனர். இம்மாவட்டத்தின் சராசரி படிப்பறிவு 43.30% ஆகவும், ஆண்களின் படிப்பறிவு 52.85% ஆகவும், பெண்களின் படிப்பறிவு 33.77% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 211,869 ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை 960,925 (93.74 %) ஆகவும், இசுலாமிய சமய மக்கள் தொகை 15,733 (1.53 %) ஆகவும், கிறித்தவ சமயத்தினரின் மக்கள் தொகை 38,423 (3.75 %) ஆகவும், , சீக்கிய சமய மக்கள் தொகை 141 (0.01 %) ஆகவும், சமண சமய மக்கள் தொகை 8,871 (0.87 %) ஆகவும், பௌத்த சமய மக்கள் தொகை 65 (0.01 %) ஆகவும், பிற சமய மக்களின் தொகை 388 (0.04 %) ஆகவும், மற்றும் சமயம் குறிப்பிடாதவர்கள் மக்கள் தொகை 502 (0.05 %) ஆகவும் உள்ளது.  

### மொழிகள்
மத்தியப் பிரதேச மாநிலத்தின் ஆட்சி மொழியான இந்தி மொழியுடன், உருது மற்றும் வட்டார பழங்குடியின மொழிகளும் இம்மாவட்டத்தில் பேசப்படுகிறது.  
## இதனையும் காண்க
- மத்தியப் பிரதேச மாவட்டப் பட்டியல்
# காண்டுவா மாவட்டம்


**காண்டுவா மாவட்டம்** (Khandwa District) (இந்தி: खांडवा जिला), மத்திய இந்தியாவின் மத்தியப் பிரதேச மாநிலத்தின் ஐம்பத்து ஒன்று மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிட நகரம் **காண்டுவா** ஆகும். இது இந்தூர் கோட்டத்தில் அமைந்துள்ளது.  
இம்மாவட்டத்தின் பிற முக்கிய நகரங்கள் முண்டி, அர்சத், பந்தனா மற்றும் ஓம்காரஷ்வர் ஆகும்.  

இம்மாவட்டத்தை முன்பு கிழக்கு நிமர் மாவட்டம் என அழைப்பர்.  

## புவியியல்
காண்டுவா மாவட்டத்தில் நர்மதை ஆறு, கேர்காளி ஆறு, சோட்டி தவா ஆறு,  
சிவா ஆறு பாய்கிறது. இம்மாவட்டத்தின் வடக்கில் நர்மதை ஆறும், தெற்கில் சாத்பூரா மலைத்தொடர்களும் அமைந்துள்ளது.  

## மாவட்ட எல்லைகள்
கண்டவா மாவட்டத்தின் வடக்கில் தேவாஸ் மாவட்டம், வடகிழக்கில் ஹர்தா மாவட்டம், கிழக்கில் பேதுல் மாவட்டம், தென்கிழக்கில் மகாராஷ்டிரா மாநிலத்தின் அமராவதி மாவட்டம், தெற்கில் புர்ஹான்பூர் மாவட்டம் எல்லைகளாக உள்ளது.  

## மாவட்ட நிர்வாகம்
காண்டுவா மாவட்டத்தை நிர்வாக வசதிக்காக காண்டுவா, முண்டி, அர்சத் மற்றும் பந்தனா என நான்கு வருவாய் வட்டங்களாக பிரிக்கப்பட்டுள்ளது.  

## பொருளாதாரம்
வறண்ட வானிலை கொண்ட காண்டுவா மாவட்டம் பொருளாதாரத்தில் மிகவும் பின் தங்கிய 250 இந்திய மாவட்டங்களில் ஒன்றாக இந்திய அரசின் பஞ்சாயத்து ராஜ் அமைச்சகம் 2006-ஆம் ஆண்டில் அறிவித்துள்ளதால், இம்மாவட்டத்தின் ஊரக வளர்ச்சி திட்டங்களுக்கு இந்திய அரசு ஆண்டுதோறும் நிதியுதவி வழங்கி வருகிறது.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி மாவட்டத்தின் மொத்த மக்கள் தொகை 1,310,061 ஆக உள்ளது. கிராமப்புறங்களில் 80.20% மக்களும்; நகரப்புறங்களில் 19.80% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 21.50% ஆக உயர்ந்துள்ளது. மக்கள் தொகையில் 674,329 ஆண்களும் மற்றும் 635,732 பெண்களும் உள்ளனர். பாலின விகிதம் ஆயிரம் ஆண்களுக்கு 943 பெண்கள் வீதம் உள்ளனர். 7,352 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 178 மக்கள் வீதம் வாழ்கின்றனர். இம்மாவட்டத்தின் சராசரி படிப்பறிவு 66.39% ஆகவும், ஆண்களின் படிப்பறிவு 76.29% ஆகவும், பெண்களின் படிப்பறிவு 55.92% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 208,140 ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை 1,182,330 (90.25 %) ஆகவும், இசுலாமிய சமய மக்கள் தொகை 116,277 (8.88 %) ஆகவும், கிறித்தவ சமயத்தினரின் மக்கள் தொகை 2,800 (0.21 %) ஆகவும், , சீக்கிய சமய மக்கள் தொகை 1,726 (0.13 %) ஆகவும், சமண சமய மக்கள் தொகை 3,856 (0.29 %) ஆகவும், பௌத்த சமய மக்கள் தொகை 1,425 (0.11 %) ஆகவும், பிற சமய மக்களின் தொகை 158 (0.01 %) ஆகவும், மற்றும் சமயம் குறிப்பிடாதவர்கள் மக்கள் தொகை 1,489 (0.11 %) ஆகவும் உள்ளது.  

### மொழிகள்
மத்தியப் பிரதேச மாநிலத்தின் ஆட்சி மொழியான இந்தி மொழியுடன், உருது மற்றும் வட்டார மொழிகளும் இம்மாவட்டத்தில் பேசப்படுகிறது.  
## இதனையும் காண்க
- மத்தியப் பிரதேச மாவட்டப் பட்டியல்
# மண்டசௌர் மாவட்டம்


**மண்டசௌர் மாவட்டம்** (Mandsaur District) மத்திய இந்தியாவின் மத்தியப் பிரதேச மாநிலத்தின் 52 மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிட நகரம் மண்டோசோர் ஆகும். இது உஜ்ஜைன் கோட்டத்தில் அமைந்துள்ளது. குப்தப் பேரரசு காலத்திய மால்வா மன்னர் யசோதர்மன் நிறுவிய வெற்றித் தூண் மண்டோசோர் நகரத்தின் அருகே சேந்தனி கிராமத்தில் உள்ளது.  

## மாவட்ட எல்லைகள்
மண்டசௌர் மாவட்டத்தின் வடகிழக்கில் இராஜஸ்தான் மாநிலத்தின் சித்தௌகர் மாவட்டம், கிழக்கில் இராஜஸ்தானின் கோட்டா மாவட்டம், தென்கிழக்கில் இராஜஸ்தானின் ஜலாவார் மாவட்டம், தெற்கில் ரத்லாம் மாவட்டம், மேற்கில் இராஜஸ்தான் மாநிலத்தின் பிரதாப்கர் மாவட்டம், வடமேற்கில் நீமச் மாவட்டம் எல்லைகளாக உள்ளது.  

## பொருளாதாரம்
வறண்ட வானிலை கொண்ட மண்டசௌர் மாவட்டத்தில் அதிக அளவில் அபின் உற்பத்தி செய்யப்படுகிறது. சிலேட்டுக்கல் கனிமம் அதிக அளவில் காணப்படுகிறது.  

## மாவட்ட நிர்வாகம்
இம்மாவட்டம் நான்கு உட்கோட்டங்களும்; மண்டசௌர், மல்ஹர்கா, கரோத், சாம்கர், தலௌதா, பன்புரா, சுவஸ்ரா மற்றும் சீதாமௌ என எட்டு வருவாய் வட்டங்களைக் கொண்டுள்ளது.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி மாவட்டத்தின் மொத்த மக்கள் தொகை 1,340,411 ஆக உள்ளது. கிராமப்புறங்களில் 79.29% மக்களும்; நகரப்புறங்களில் 20.71% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 13.24% ஆக உயர்ந்துள்ளது. மக்கள் தொகையில் 682,851 ஆண்களும் மற்றும் 657,560 பெண்களும் உள்ளனர். பாலின விகிதம் ஆயிரம் ஆண்களுக்கு 963 பெண்கள் வீதம் உள்ளனர். 5,535 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 242 மக்கள் வாழ்கின்றனர். இம்மாவட்டத்தின் சராசரி படிப்பறிவு  
71.78% ஆகவும், ஆண்களின் படிப்பறிவு 85.14% ஆகவும், பெண்களின் படிப்பறிவு 57.98% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 177,659 ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை 1,192,588 (88.97 %) ஆகவும், இசுலாமிய சமய மக்கள் தொகை 125,548 (9.37 %) ஆகவும், கிறித்தவ சமயத்தினரின் மக்கள் தொகை 1,120 (0.08 %) ஆகவும், , சீக்கிய சமய மக்கள் தொகை 849 (0.06 %) ஆகவும், சமண சமய மக்கள் தொகை 19,029 (1.42 %) ஆகவும், பௌத்த சமய மக்கள் தொகை 242 (0.02 %) ஆகவும், பிற சமய மக்களின் தொகை 77 (0.01 %) ஆகவும், மற்றும் சமயம் குறிப்பிடாதவர்கள் மக்கள் தொகை 958 (0.07 %) ஆகவும் உள்ளது.  

### மொழிகள்
மத்தியப் பிரதேச மாநிலத்தின் ஆட்சி மொழியான இந்தி மொழியுடன், உருது மற்றும் வட்டார மொழிகளும் இம்மாவட்டத்தில் பேசப்படுகிறது.  
## இதனையும் காண்க
- மத்தியப் பிரதேச மாவட்டப் பட்டியல்
# குட்டைக் கிளி



**குட்டைக் கிளி** அல்லது **கன்னிக்கிளி** (*Lories*, *lorikeets*) என்பது சிறிது முதல் மத்திய அளவு வரையான மரங்களில் வாழும் கிளிகள் ஆகும். இவற்றின் தூரிகை முனை அமைப்பு நாக்கு பூக்களில் உள்ள மலர்த்தேன், பழங்கள் போன்றவற்றை உண்ண அமைந்துள்ளன. இவ்வினப் பறவைகள் ஒற்றைத்தொகுதிமரபு உயிரினத் தோற்றம் குழுவையும் கிளிக் குடும்பத்தையும் சேர்ந்தவை. பாரம்பரியமாக, இவை *லொரினே* (*Loriinae*) துணைக்குடும்பமான கருதப்பட்டன. ஆனால் சமீபத்தில் வேறு குழு குழுவாக கருதப்படுகின்றன. இவை பரவலாக ஆஸ்திரலேசியா பிரந்தியத்தில், குறிப்பாக தென் கிழக்கு ஆசியா, பொலினீசியா, பப்புவா நியூ கினி, கிழக்குத் திமோர், ஆத்திரேலியா ஆகிய இடங்களில், பிரகாசமான நிறங்களில் காணப்படுகின்றன.